Laat staan die vrugtekoek vir minstens twee maande voor dit geëet word. ‘n Ordentlike vrugtekoek moet stadig verouder – soos ‘n goeie rooiwyn.
Meng al die vrugte en amandels en gooi 250 ml brandewyn oor. Bedek met kleefplastiek en laat staan oornag. Sif die droë bestanddele, behalwe die suiker, saam. Room die botter en suiker saam tot lig van kleur. Voeg die eiers een vir een by. As dit wil skif, gooi van die meel by. Jy kan dit alles met ‘n elektriese menger aanmaak. Voeg nou al die meel by en meng goed. Die mengsel moet taamlik styf wees, anders sal die vrugte afsak. Sit nou die botter en – meelmengsel by die vrugte. Dit sal lyk asof die vrugte te veel vir die deeg gaan wees, maar moenie bekommerd wees nie – dis reg. Ek gebruik my hande om die vrugte goed deur te werk, omdat dit baie moeilik is om die vrugte met ’n lepel deur die deeg te roer. Skep die mengsel in ‘n uitgevoerde koekpan en bak vir 4-5 uur in ‘n matige oond teen 150 °C. Toets met ‘n dun pennetjie. Wanneer hy droog uitkom, is die vrugtekoek reg. Gooi nou die res van die brandewyn oor en laat dit in die pan afkoel. Versier jou vrugtekoek met rooi glanskersies.